b'\n_START_ARTICLE_\nKapitonas Amerika\n_START_SECTION_\nVeik\xc4\x97jo biografija\n_START_PARAGRAPH_\nSteve Rogers gim\xc4\x97 1917\xc2\xa0m. liepos 4 d. Manhatene, Niujorke, imigrantams i\xc5\xa1 Airijos Sarah ir Joseph Rogers. 1940\xc2\xa0m. prad\xc5\xbeioje, prie\xc5\xa1 Amerikai \xc4\xafsitraukiant \xc4\xaf Antr\xc4\x85j\xc4\xaf pasaulin\xc4\xaf kar\xc4\x85, Rogers\xe2\x80\x99as buvo auk\xc5\xa1tas, bet liesas vaizduojamojo meno studentas, besispecializuojantis iliustracijoje. Sutrikdytas Tre\xc4\x8diojo Reicho kilimo, jis bando stoti \xc4\xaf karo tarnyb\xc4\x85, ta\xc4\x8diau atmetamas d\xc4\x97l savo blogos fizin\xc4\x97s b\xc5\xabkl\xc4\x97s. JAV karinis pareig\xc5\xabnas, ie\xc5\xa1kantis savanori\xc5\xb3 bandymams, pasi\xc5\xablo Rogers\xe2\x80\x99ui galimyb\xc4\x99 pasitarnauti jo \xc5\xa1aliai, dalyvaujant itin slaptame gynybos projekte\xc2\xa0\xe2\x80\x93 Operacija: Atgimimas, kurio tikslas\xc2\xa0\xe2\x80\x93 kurti fizi\xc5\xa1kai geresnius kareivius. Rogers\xe2\x80\x99as sutinka, ir yra pasirenkamas kaip pirmasis \xc5\xbemogus, kuris i\xc5\xa1m\xc4\x97gins Superkareivio serum\xc4\x85, kur\xc4\xaf suk\xc5\xabr\xc4\x97 daktaras Josef Reinstein, v\xc4\x97liau pervadintas \xc4\xaf Abraham Erskine._NEWLINE_Pri\xc4\x97m\xc4\x99s Superkareivio serum\xc4\x85, Steve\xe2\x80\x99o Rogers\xe2\x80\x99o fizin\xc4\x97 b\xc5\xabkl\xc4\x97 tampa geriausia, koki\xc4\x85 tik gali pasiekti \xc5\xbemogus. Ta\xc4\x8diau po s\xc4\x97kmingo eksperimento laboratorijoje atsiranda naci\xc5\xb3 \xc5\xa1nipas, kuris nu\xc5\xa1auna daktar\xc4\x85 Erskine. Rogers\xe2\x80\x99as nu\xc5\xbeudo \xc5\xa1nip\xc4\x85. Ta\xc4\x8diau kadangi buvo suvartotas visas superkareivio serumas, o daktaras Erskine vis\xc4\x85 formul\xc4\x99 laik\xc4\x97 savo galvoje, Steve\xe2\x80\x99as Rogers\xe2\x80\x99as tampa vieninteliu \xc5\xbemogumi, gavusiu superkareivio serum\xc4\x85._NEWLINE_Antrojo pasaulinio karo pabaigoje Kapitonas Amerika su savo pad\xc4\x97j\xc4\x97ju Bakiu bando nugal\xc4\x97ti Baron\xc4\x85 Zemo. Ta\xc4\x8diau operacijos metu sprogsta bomba, tad galvojama, kad Bakis \xc5\xbeuvo, o pats kapitonas \xc4\xafkrenta \xc4\xaf j\xc5\xabr\xc4\x85._NEWLINE_Po ma\xc5\xbedaug 20 met\xc5\xb3 j\xc4\xaf, u\xc5\xbe\xc5\xa1alus\xc4\xaf lede, atranda Ker\xc5\xa1ytojai. Greitai jis tampa komandos lyderiu._NEWLINE_2006\xe2\x80\x932007\xc2\xa0m. serijoje \xe2\x80\x9ePilietinis karas\xe2\x80\x9c Kapitonas Amerika palaiko superherojus, nepakl\xc5\xabstan\xc4\x8dius \xc4\xafstatymui ir atsisakan\xc4\x8dius registruotis. Taip jis tampa pogrindinio pasiprie\xc5\xa1inimo jud\xc4\x97jimo lyderiu. Ta\xc4\x8diau po galutin\xc4\x97s kovos, kurios metu suniokojama didel\xc4\x97 dalis miesto, Kapitonas Amerika pasiduoda vald\xc5\xbeios organams. Vedamas \xc4\xaf galutin\xc4\xaf teism\xc4\x85, jis nu\xc5\xa1aunamas._NEWLINE_Steve\xe2\x80\x99o Rogers\xe2\x80\x99o k\xc5\xabnas u\xc5\xbe\xc5\xa1aldomas ir nuve\xc5\xbeamas \xc4\xaf Arkt\xc4\xaf, kur Namoras prisiekia, kad niekas nedrums tos vietos ramyb\xc4\x97s._NEWLINE_Po Steve\xe2\x80\x99o Rogers\xe2\x80\x99o mirties, Kapitono Amerikos titulas perduodamas jo buvusiam pad\xc4\x97j\xc4\x97jui Bakiui, o filmuose - Sakalui.\n_START_SECTION_\nGalios ir sugeb\xc4\x97jimai\n_START_PARAGRAPH_\nKapitonas Amerika neturi joki\xc5\xb3 ant\xc5\xbemogi\xc5\xa1k\xc5\xb3 gali\xc5\xb3. Ta\xc4\x8diau superkareivio serumo d\xc4\x97ka jo j\xc4\x97ga, i\xc5\xa1tverm\xc4\x97, greitis, poj\xc5\xab\xc4\x8diai, refleksai yra geriausi, kokius tik gali tur\xc4\x97ti \xc5\xbemogus. Steve\xe2\x80\x99o Rogers\xe2\x80\x99o organizmas pats nuolat pasigamina superkareivio serumo, tod\xc4\x97l poveikis niekada nesibaigia._NEWLINE_Serumo d\xc4\x97ka organizmas sugeb\xc4\x97jo i\xc5\xa1b\xc5\xabti u\xc5\xbe\xc5\xa1al\xc4\x99s kelis de\xc5\xa1imtme\xc4\x8dius, taip pat grei\xc4\x8diau gyja bei l\xc4\x97\xc4\x8diau sensta._NEWLINE_Ilgamet\xc4\x97s patirties d\xc4\x97ka Kapitonas Amerika yra puikus taktikas ir b\xc5\xabrio vadas. Taip pat jis yra kovos men\xc5\xb3 ekspertas. Daugelis Marvel Visatos veik\xc4\x97j\xc5\xb3 pripa\xc5\xbe\xc4\xafsta, kad Steve\xe2\x80\x99as Rogers\xe2\x80\x99as yra vienas geriausi\xc5\xb3 kovotoj\xc5\xb3 pasaulyje.'